**Likumprojekta “Par Eiropas konvenciju par diplomātisko aģentu vai konsulāro amatpersonu veiktās dokumentu legalizācijas prasības atcelšanu” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts “Par Eiropas konvenciju par diplomātisko aģentu vai konsulāro amatpersonu veiktās dokumentu legalizācijas prasības atcelšanu” (turpmāk – Likumprojekts) izstrādāts, lai pieņemtu un apstiprinātu 1968. gada 7. jūnija parakstīto *Eiropas konvenciju par diplomātisko aģentu vai konsulāro amatpersonu veiktās dokumentu legalizācijas prasības atcelšanu* (turpmāk — Konvencija).  Konvencijas noteikumi būs attiecināmi uz dokumentiem, kurus izdod Konvencijas dalībvalstu diplomātisko un konsulāro pārstāvniecību amatpersonas (turpmāk - pārstāvniecību amatpersonas) un kuri jāuzrāda citas Konvencijas dalībvalsts teritorijā vai citas pārstāvniecības amatpersonai, kas veic savus amata pienākumus tās valsts teritorijā, kura nav šīs Konvencijas dalībvalsts.  Likumprojekts stāsies spēkā vispārējā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likumprojekts izstrādāts pēc Ārlietu ministrijas iniciatīvas.  Konvencijas 6. pants paredz, ka Eiropas Padomes dalībvalstis ir tiesīgas pievienoties Konvencijai to parakstot vai iesniedzot ratifikācijas vai pieņemšanas dokumentus. Savukārt Konvencijas dalībvalsts ratifikācijas vai pieņemšanas dokumenti par pievienošanos Konvencijai ir jāiesniedz Eiropas Padomes Ģenerālsekretariātam.  Likuma par Latvijas Republikas starptautiskajiem līgumiem 9. panta pirmā daļa nosaka, ka Saeimā ir apstiprināmi starptautiskie līgumi, kas nokārto likumdošanas ceļā izšķiramus jautājumus. Latvijas Republikā dokumentu legalizācijas jautājumi tiek regulēti likuma līmenī, tāpēc Konvenciju ir paredzēts pieņemt un apstiprināt Saeimā. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Publisku dokumentu īstuma apliecināšana un legalizācija Latvijas Republikā tiek veikta saskaņā ar *1963. gada 24. aprīļa Vīnes konvenciju par konsulārajiem sakariem*, *1961. gada 5. oktobra Hāgas konvenciju par ārvalstu publisko dokumentu legalizācijas prasības atcelšanu* (turpmāk – Hāgas konvencija), starptautiskiem daudzpusējiem līgumiem, kuriem pievienojusies Latvijas Republika, starptautiskiem divpusējiem līgumiem, kā arī saskaņā ar *Dokumentu legalizācijas likumu*, *Notariāta likumu*, *Ministru kabineta 2019. gada 18. jūnija noteikumiem Nr. 267 “Noteikumi par publisku dokumentu legalizāciju ar apliecinājumu (apostille)”* un *Ministru kabineta 2019. gada 18. jūnija noteikumiem Nr. 264* “*Publiska dokumenta legalizācijas noteikumi*”.  Latvija ir Hāgas konvencijas, kura paredz dalībvalstu starpā atcelt publisko dokumentu legalizācijas prasību, veicot dokumenta apliecināšanu ar *apostille*, dalībvalsts. Saskaņā ar Hāgas konvencijas noteikumiem *apostille* ir paraksta īstuma, dokumentu parakstījušās personas statusa un, kur tas nepieciešams, zīmoga vai spiedoga, kurš ir uz dokumenta, īstuma apliecinājums, kuru izdod dokumenta izdevējvalsts kompetentā institūcija.  Vienlaikus Hāgas konvencijas 1. panta trešās daļas a) punktā ir noteikts, ka tā nav piemērojama dokumentiem, ko izdevuši diplomātiskie vai konsulārie darbinieki.  Atbilstoši *Dokumentu legalizācijas likuma* 10. panta otrās daļas prasībām, īstenojot valsts publisko pārvaldi, valsts pārvaldes, tiesu un likumdevēja iestādes, citas iestādes un personas drīkst pieņemt tikai legalizētu ārvalstī izsniegtu publisku dokumentu. Latvijā akreditēto ārvalstu diplomātisko un konsulāro pārstāvniecību konsulāro amatpersonu izdotos dokumentus, lai tie iegūtu juridisku spēku Latvijā, ir jālegalizē saskaņā ar *Dokumentu legalizācijas likuma* normām un *2019. gada 18. jūnija Ministru kabineta noteikumiem Nr.264 “Publiska dokumenta legalizācijas noteikumi”*. Dokumentu legalizāciju veic Ārlietu ministrijas Konsulārais departaments (turpmāk - Departaments). Atbilstoši *Ministru kabineta 2019. gada 18. jūnija noteikumiem Nr. 264 “Publiska dokumenta legalizācijas noteikumi”* par publiska dokumenta legalizāciju ir iekasējama valsts nodeva, kuru iemaksā valsts budžetā pirms dokumenta iesniegšanas legalizācijai. Saskaņā ar augstāk minēto noteikumu 18.1. apakšpunktu valsts nodeva par dokumentu legalizāciju divu darbdienu laikā ir 15,00 *euro.* 18.2. apakšpunkts paredz valsts nodevu par dokumentu legalizāciju divu stundu laikā - 30,00 *euro*. Šos grozījumus sāks piemērot līdz ar Konvencijas stāšanos spēkā.  Legalizācijas mērķis ir apliecināt amatpersonas paraksta īstumu, tādēļ dokumenti nav legalizējami, ja Departamenta rīcībā nav dokumentu parakstījušās amatpersonas paraksta parauga un uz dokumenta esošā zīmoga vai spiedoga nospieduma parauga (turpmāk abi kopā – paraksta paraugs) vai arī paraksts uz dokumenta neatbilst Departamenta rīcībā esošajam paraugam. Šā mērķa sasniegšanai tiek apliecināts tikai tāda paraksta un zīmoga vai spiedoga nospieduma īstums, kas atbilst Departamenta datu bāzē esošajam paraksta paraugam. Ja šādas atbilstības nav, tad ir pamats uzskatīt, ka paraksts uz dokumenta ir viltots un tādēļ to nav iespējams apliecināt. Dokumenti arī nav legalizējami, ja tie neatbilst normatīvajos aktos noteiktajām dokumentu noformēšanas prasībām. Tāpat arī Latvijas Republikas diplomātisko un konsulāro pārstāvniecību ārvalstīs (turpmāk – Latvijas pārstāvniecības) konsulāro amatpersonu izdotie dokumenti, pirms to uzrādīšanas vai iesniegšanas attiecīgajās ārvalsts iestādēs, ir jālegalizē saskaņā ar akreditācijas valsts normatīvo aktu prasībām. Atbilstoši starptautiskajai praksei kompetentā iestāde par dokumentu legalizāciju ir attiecīgās valsts Ārlietu ministrija. Tāpat kā Latvijas, arī ārvalstu kompetentās iestādes dokumenta legalizāciju veic tikai tad, ja tās rīcībā ir attiecīgās ārvalsts pārstāvniecības konsulārās amatpersonas paraksta paraugs.  Gan ārvalstu pārstāvniecību Latvijā, gan arī Latvijas pārstāvniecību ārvalstīs konsulāro amatpersonu izdoto dokumentu komplicētā legalizācijas procedūra rada dokumentu turētājiem ievērojamu papildus administratīvo slogu.  Pašreizējā situācijā ir ļoti apgrūtinoši legalizēt ārvalstu diplomātisko un konsulāro pārstāvniecību (turpmāk – ārvalsts pārstāvniecība) amatpersonu izdotos dokumentus, ja ārvalsts pārstāvniecība neatrodas Latvijā. Šādos gadījumos, lai dokumenti būtu legalizējami Departamentā, ir nepieciešams veikt konkrētās amatpersonas paraksta paraugu izprasīšanu no attiecīgās ārvalsts kompetentās iestādes. Šāda kārtība atbilst starptautiskajai praksei, jo praktiski nav iespējama regulāra visu pasaules valstu visu amatpersonu parakstu paraugu apkopošana, tomēr pašam dokumenta turētājam šis process ir ļoti laikietilpīgs un reizēm beidzās bez rezultāta, ja pieprasītais paraksta paraugs var netikt saņemts.  Ar Konvenciju izveidotā starptautiskā sadarbības platforma nodrošina vienotu tiesisku ietvaru un sekmē publisko dokumentu apriti tās dalībvalstu starpā, novēršot minētos administratīvos šķēršļus. Latvijas Republikas un pārējo Konvencijas dalībvalstu diplomātisko un konsulāro amatpersonu izdotie dokumenti savstarpēji tiks atbrīvoti no legalizācijas prasības. Konvenciju ir parakstījušas un ratificējušas 25 valstis - Austrija, Beļģija, Kipra, Čehijas Republika, Igaunija, Francija, Vācija, Grieķija, Īrija, Itālija, Lihtenšteina, Luksemburga, Malta, Nīderlande, Norvēģija, Polija, Portugāle, Moldovas Republika, Rumānija, Spānija, Zviedrija, Šveice, Turcija, Apvienotā Karaliste un Krievijas Federācija.  Līdz ar pievienošanos Konvencijai Latvijas Republikas un pārējo 25 Konvencijas dalībvalstu pārstāvniecību amatpersonu izdotie dokumenti tiek atbrīvoti no legalizācijas prasības. Atbrīvojums no legalizācijas prasības piemērojams, ja pārstāvniecības ārvalstīs amatpersonas izdotie dokumenti būs jāuzrāda citas Konvencijas dalībvalsts teritorijā vai citas dalībvalsts pārstāvniecības amatpersonām, kas veic savus amata pienākumus tās valsts teritorijā, kura nav šīs Konvencijas dalībvalsts.  Īpaši būtiski tas ir tiem Latvijas valstspiederīgajiem, kas Latvijas pārstāvniecību izsniegtus dokumentus vēlas uzrādīt citā valstī (piem., Latvijai nav vēstniecības Portugālē, tādēļ personām Portugāles iestādēs jāiesniedz, piemēram, Latvijas pārstāvniecībās Īrijā vai Spānijā izsniegti dokumenti, kas pirms tam ir attiecīgi legalizējami; tā kā visas minētās valstis ir Konvencijas dalībvalstis, dokumentus līdz ar Latvijas pievienošanos Konvencijai varēs lietot Portugālē bez legalizācijas). Vairākas no Konvencijas dalībvalstīm ir valstis, kurās dzīvo ievērojama daļa Latvijas diasporas (piem. Apvienotā Karaliste, Īrija, Zviedrija, Vācija, Beļģija, utt.). Latvijas pievienošanās Konvencijai būs nozīmīgs atbalsts diasporai, jo tiks atvieglota administratīvā procedūra dokumentiem, kurus izdevusi kāda no Latvijas pārstāvniecībām ārvalstī, kurā dzīvo liela daļa Latvijas diasporas un dokumenti būs derīgi iesniegšanai šo valstu iestādēs, bez dokumentu legalizācijas prasības attiecīgās valsts Ārlietu ministrijā.  Dokumenti, kurus Latvijas valstspiederīgie ārvalstīs vai ārvalstu pārstāvniecībās Latvijā lūdz izdot un uz kuriem attieksies legalizācijas prasības atbrīvojums, visbiežāk satur ziņas par dzimšanas faktu, miršanas faktu, apliecinājumu, ka persona ir dzīva, dažādas ziņas no Iedzīvotāju reģistra - vārdu un uzvārdu, laulību, spēju stāties laulībā un ģimenes stāvokli, laulības šķiršanu, uzturēšanās adresi, valstspiederību, kā arī ziņas par sodāmības neesamību, u.c.  Vēršam uzmanību uz to, ka ievērojama daļa Konvencijas dalībvalstu ir arī Eiropas Savienības dalībvalstis un kopš 2019. gada 16. februāra visā Eiropas Savienības teritorijā ir piemērojama Eiropas Parlamenta un Padomes Regula (ES) 2016/1191. Minētā Regula atceļ atsevišķu publisku dokumentu un to apliecinātu kopiju legalizācijas un *apostille* prasību Eiropas Savienībā, ja tos izdevusi kādas ES dalībvalsts publiskā iestāde un šie dokumenti ir paredzēti iesniegšanai citas ES dalībvalsts publiskajās iestādēs. Tomēr Regulas nosacījumi neietver visu publisku dokumentu veidus un nav attiecināmi dokumentiem, kas saistīti ar uzņēmējdarbību. Tāpat joprojām Latvijas valstspiederīgajiem nākas saskarties ar pietiekami biežiem šīs regulas neievērošanas gadījumiem citās dalībvalstīs.  Vienlaikus ar administratīvā sloga samazināšanu Latvijas valstspiederīgajiem ārvalstīs, kas ir Konvencijas dalībvalstis, Likumprojekta kontekstā īpaši nozīmīgi ir tas, ka 2021. gada 9. martā Krievijas Federācija ir pabeigusi iekšējās juridiskās procedūras, lai pievienotos Konvencijai. Latvijas iedzīvotājiem vēsturiski pastāv plašas sociālas un ģimeņu saites ar šo valsti, tādēļ Latvijas iestādes regulāri saskaras ar Krievijas Federācijas pārstāvniecību konsulāro amatpersonu izdotiem dokumentiem, kurus to turētājiem ir jālegalizē iepriekš aprakstītajā komplicētajā kārtībā, kas rada personām papildus administratīvo un finansiālo slogu. Papildus jāpiemin, ka 2018. gada beigās pēc Tieslietu ministrijas sniegtā skaidrojuma valsts pārvaldes iestādēs aktualizējās jautājums par pareizu starptautisko līgumu un legalizācijas prasību piemērošanu, kā rezultātā iestādes sāka vienādot praksi un stingrāk vadīties pēc attiecīgo līgumu prasībām, t.sk., sekot prasībai izmantot tikai legalizētus ārvalstu dokumentus. Tā kā personas saskaras ar grūtībām apliecināt Krievijas iestāžu izdotos dokumentus ar *apostille* izmantošanai Latvijā, Krievijas iestāžu izdoto dokumentu turētāji kopš 2018. gada beigām Latvijas valsts iestādēm iesniegšanai paredzētos dokumentus izvēlas pieprasīt Krievijas pārstāvniecībās ārvalstīs, nevis attiecīgajās Krievijas iestādēs. Minēto tendenci pierāda Departamentā legalizēto Krievijas pārstāvniecību konsulāro amatpersonu izdoto dokumentu pieaugošā statistika:  • 2017. gadā Krievijas pārstāvniecību konsulāro amatpersonu izdotie dokumenti Departamentā nav legalizēti;  • 2018. gadā tika legalizēti 6 dokumenti un valsts nodevās iekasēti 105 eiro;  • 2019. gadā tika legalizēti 809 dokumenti un valsts nodevās iekasēti 16 890 eiro.  • 2020. gadā tika legalizēti 970 dokumenti un valsts nodevās iekasēti 20 535 eiro.  Latvijai kļūstot par Konvencijas dalībvalsti, kā arī ņemot vērā ievērojamo Krievijas Federācijas pārstāvniecību konsulāro amatpersonu izdoto dokumentu skaitu, Latvijas iedzīvotājiem tiks radīts nozīmīgs atvieglojums starptautiskajā dokumentu apritē.  Līdz ar Likumprojekta pieņemšanu un pievienošanos Konvencijai personām tiks novērsts šis administratīvais apgrūtinājums un papildus maksājumi. Vienlaikus 2022., 2023. un 2024. gadā plānotie ieņēmumi valsts pamatbudžetā samazināsies aptuveni par 20 000 *euro* kalendārajā gadā. Līdz ar Konvencijas stāšanos spēkā, lai kompensētu šos zaudējumus valsts pamatbudžetā, stāsies spēkā grozījumu *Ministru kabineta 2019. gada 18. jūnija noteikumos Nr. 264 „Publiska dokumenta legalizācijas noteikumi*” 1.2. apakšpunkts, kurā noteiktā valsts nodevas likme par dokumenta legalizāciju divu darbdienu laikā 15,00 *euro* apmērā tiks paaugstināta uz 20,00 *euro*.  Valsts nodevas likmes paaugstināšana pēdējo reizi tika veikta 2017. gada 24. janvārī, pieņemot grozījumus jau spēku zaudējušajos *Ministru kabineta 2012. gada 20. marta noteikumos Nr. 187 „Noteikumi par valsts nodevu par publiska dokumenta legalizāciju”*.  Likumprojekts paredz pieņemt un apstiprināt Konvenciju. Par kompetento institūciju Konvencijas saistību izpildei un uzraudzībai atbilstoši Konvencijas 4. pantam noteikt Ārlietu ministriju. Konvencija stājas spēkā trīs mēnešus pēc dienas, kad deponēts ratifikācijas vai pieņemšanas dokuments. Ratifikācijas vai pieņemšanas dokumentus par pievienošanos Konvencijai Ārlietu ministrija iesniegs Eiropas Padomes Ģenerālsekretariātam. |
| 3. | Projekta izstrādē iesaistītās institūcijas un publiskas personas kapitālsabiedrības | Ārlietu ministrija. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas un ārvalstu fiziskās un juridiskās personas, kuras vēlas pārstāvniecību amatpersonu izdotos publiskos dokumentus izmantot citas Konvencijas dalībvalsts iestādēs vai uzrādīt citas Konvencijas dalībvalsts pārstāvniecību amatpersonām. |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs būtiski samazināsies personām, kurām nepieciešams izmantot pārstāvniecību amatpersonu izdotos dokumentus, jo šādiem Konvencijas dalībvalstu pārstāvniecību dokumentiem Latvijā un Latvijas pārstāvniecību izdotiem dokumentiem Konvencijas dalībvalstīs tiek atcelta legalizācijas prasība un tie ir derīgi iesniegšanai citas Konvencijas dalībvalsts iestādēs un pārstāvniecībās.  Ņemot vērā praksē izplatīto iestāžu un pārstāvniecību kavēšanos pēc pieprasījuma iesniegt paraksta paraugus, kas kopumā pagarina dokumentu īstuma legalizācijas procesu, personām mazināsies arī laika patēriņš. Tā kā par dokumentu legalizāciju gan Latvijā, gan ārvalstīs ir paredzēta samaksa, tad personām ietaupīsies arī finanšu līdzekļi. Turpmāk, pēc dokumenta saņemšanas pārstāvniecībā, dokumenta turētājam to izmantošanai Konvencijas dalībvalstī vairs nebūs jāveic komplicētā legalizācijas procedūra un tiks ievērots labas pārvaldības princips. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2021. gads | | Turpmākie trīs gadi (*euro*) | | | | |
| 2022 | | 2023 | | 2024 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru 2023. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi |  |  | 126 000 | -20 000 | 106 000 | -20 000 | -20 000 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  |  | 16 000 | -20 000 | 106 000 | -20 000 | -20 000 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme |  |  | 126 000 | -20 000 | 106 000 | -20 000 | -20 000 |
| 3.1. valsts pamatbudžets |  |  | 126 000 | -20 000 | 106 000 | -20 000 | -20 000 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X | 0 | 0 |
| 5. Precizēta finansiālā ietekme | X | Nav precīzi aprēķināms | X | Nav precīzi aprēķināms | X | Nav precīzi aprēķināms | Nav precīzi aprēķināms |
| 5.1. valsts pamatbudžets | Nav precīzi aprēķināms | Nav precīzi aprēķināms | Nav precīzi aprēķināms | Nav precīzi aprēķināms |
| 5.2. speciālais budžets | 0 | 0 | 0 | 0 |
| 5.3. pašvaldību budžets | Nav precīzi aprēķināms | Nav precīzi aprēķināms | Nav precīzi aprēķināms | Nav precīzi aprēķināms |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Valsts pamatbudžetā tiek ieskaitīti ieņēmumi no valsts nodevas par dokumentu legalizāciju, kuru veic Latvijas pārstāvniecību ārvalstīs konsulārās amatpersonas un Departamenta amatpersonas.  2018. gadā pavisam tika legalizēti 6 403 dokumenti un valsts nodevās iekasēti 113 025 *euro* valsts nodevu ieņēmumi. 2019. gadā pavisam tika legalizēti 7 518 dokumenti un valsts nodevās iekasēti 139 110 *euro* valsts nodevu ieņēmumi. 2020. gadā pavisam tika legalizēti 5 606 dokumenti un valsts nodevās iekasēti 107 940 *euro* valsts nodevu ieņēmumi.  Līdz ar Latvijas pievienošanos Konvencijai un legalizācijas prasības atcelšanu dokumentiem, kurus izdevušas Konvencijas dalībvalstu amatpersonas, vairāk netiks iekasēti ieņēmumi valsts pamatbudžetā par šo dokumentu legalizēšanu.  Ievērojama daļa Departamentā legalizēto dokumentu ir Krievijas pārstāvniecību konsulāro amatpersonu izdotie dokumenti: 2020. gadā tika legalizēti 970 Krievijas pārstāvniecības konsulāro amatpersonu izsniegtie dokumenti un valsts nodevās iekasēti 20 535 *euro*. 2019. gadā tika legalizēti 809 šādi dokumenti un valsts nodevās iekasēti 16 890 *euro*.  Ņemot vērā Departamentā legalizēto Krievijas pārstāvniecību konsulāro amatpersonu izdoto dokumentu statistiku, paredzams, ka gadā Departamentā legalizēto dokumentu skaits samazināsies par aptuveni 900. Līdz ar to 2022., 2023. un 2024. gadā plānotie ieņēmumi valsts pamatbudžetā no Likumprojekta pieņemšanas, lai pievienotos Konvencijai samazināsies aptuveni par 20 000 *euro* gadā.    Vienlaikus, ņemot vērā, ka līdz ar Konvencijas spēkā stāšanos tiks veikti grozījumi Ministru kabineta 2019. gada 18. jūnija noteikumos Nr. 264 „Publiska dokumenta legalizācijas noteikumi” un 18.1. apakšpunktā noteiktā valsts nodeva par dokumenta legalizāciju divu darbdienu laikā 15,00 *euro* apmērā tiks paaugstināta uz 20,00 *euro*, sagaidāms valsts pamatbudžetā iekasēto nodevu apjoma palielinājums. Tādēļ šis **budžeta ieņēmumu samazinājums ir aplūkojams kopā ar attiecīgajā Ministru kabineta noteikumu projektā plānoto budžeta ieņēmumu pieaugumu.** | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav. | | | | | | |
| 8. Cita informācija | Nav. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Tiks veikti grozījumi *Ministru kabineta 2019. gada 18. jūnija noteikumos Nr.264 „Publiska dokumenta legalizācijas noteikumi”*, paredzot valsts nodevas apmēra izmaiņas par dokumentu legalizāciju. |
| 2. | Atbildīgā institūcija | Ārlietu ministrija. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Likumprojekts šo jomu neskar. |
| 2. | Citas starptautiskās saistības | Ar Likumprojektu Latvijas Republika uzņemas Konvencijā noteiktās saistības. Konvencija paredz Latvijas Republikas un pārējo Konvencijas dalībvalstu pārstāvniecību amatpersonu izdotos dokumentus atbrīvot no legalizācijas prasības, ja tos ir paredzēts iesniegt citā Konvencijas dalībvalstī vai Konvencijas dalībvalsts pārstāvniecībā, kura atrodas jebkurā valstī, kas nav Konvencijas dalībvalsts. |
| 3. | Cita informācija | Nav. |

|  |
| --- |
| **1. tabula Tiesību akta projekta atbilstība ES tiesību aktiem** |
| Likumprojekts šo jomu neskar. |

|  |
| --- |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** |

|  |  |  |  |
| --- | --- | --- | --- |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | | 1968.gada 7.jūnija Eiropas konvencija par diplomātisko aģentu vai konsulāro amatpersonu veiktās dokumentu legalizācijas prasības atcelšanu. | |
| A | B | | C |
| Starptautiskās saistības (pēc būtības), kas izriet no norādītā starptautiskā dokumenta. Konkrēti veicamie pasākumi vai uzdevumi, kas nepieciešami šo starptautisko saistību izpildei | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji. Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā. Norāda institūciju, kas ir atbildīga par šo saistību izpildi pilnībā |
| Konvencijas 4. pants paredz dalībvalsts pienākumu veikt vajadzīgos pasākumus, lai izvairītos no tā, ka tās iestādes veic legalizāciju gadījumos, kad šī Konvencija atceļ legalizāciju. | 2. pants | | Saistības tiek izpildītas pilnībā.  Ārlietu ministrija veic Konvencijas saistību izpildi un uzraudzību. |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautiskajām saistībām | | Konvencijā paredzētās saistības nav pretrunā ar jau esošajām Latvijas Republikas starptautiskajām saistībām. | |
| Cita informācija | | Nav. | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par Likumprojektu un dotu iespēju izteikt viedokli, Likumprojekts atbilstoši *Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā"*, pirms tā iesniegšanas Valsts kancelejā, ievietots Ārlietu ministrijas tīmekļvietnē. |
| 2. | Sabiedrības līdzdalība projekta izstrādē | Likumprojekts sabiedriskajai apspriešanai 24.05.2021. publicēts Ārlietu ministrijas tīmekļvietnē www.mfa.gov.lv. |
| 3. | Sabiedrības līdzdalības rezultāti | Sabiedrības ieteikumi un priekšlikumi par Likumprojektu netika saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ārlietu ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpildes rezultātā nav paredzēta jaunu institūciju izveide vai esošo institūciju likvidācija vai reorganizācija. Ārlietu ministrija veiks par Konvencijas īstenošanu atbildīgās institūcijas funkcijas. |
| 3. | Cita informācija | Nav |

Ārlietu ministrs E. Rinkēvičs

Vīza: Ārlietu ministrijas valsts sekretārs A.Pelšs

Auziņš 67016229

kaspars.auzins@mfa.gov.lv